സിനഡ് തീരുമാനം നിരാശാജനകമെന്ന് ഒരു വിഭാഗം വൈദികര് ഇരിങ്ങാലക്കുട: പൂര്ണമായ ജനാഭിമുഖ കുര്ബാനയ്ക്കു വിരുദ്ധമായ സിറോ മലബാര് സിനഡിന്റെ തീരുമാനം ഏകപക്ഷീയവും അസ്വീകാര്യവും നിരാശാജനകവുമാണെന്ന് ഇരിങ്ങാലക്കുട രൂപതയിലെ ലിറ്റര്ജിക്കല് ആക്ഷന് കമ്മിറ്റി കണ്വീനര് ഫാ. ജോണ് കവലക്കാട്ട് സീനിയര്. കുര്ബാനയര്പ്പണ രീതിയില് ഐകരൂപ്യം അടിച്ചേല്പ്പിക്കാനുള്ള സിറോ മലബാര് സിനഡിന്റെ തീരുമാനത്തിനെതിരേ ലിറ്റര്ജിക്കല് ആക്ഷന് കമ്മിറ്റി പ്രസിഡന്റ് ഫാ. ജോണ് കവലക്കാട്ടിന്റെ നേതൃത്വത്തില് ബിഷപ് മാര് പോളി കണ്ണൂക്കാടനെ സന്ദര്ശിച്ചശേഷം മാധ്യമപ്രവര്ത്തകരോടു സംസാരിക്കുകയായിരുന്നു അദ്ദേഹം. ഫാ. ജോണ് കവലക്കാട്ട് സീനിയര്, ഫാ. ജോസ് പാലാട്ടി, ഫാ. ജോസ് പന്തല്ലൂക്കാരന്, ഫാ. ജോര്ജ് പാലമറ്റം, ഫാ. ജോയ് കടമ്ബാട്ട്, ഫാ. പിയൂസ് ചിറപ്പണത്ത്, ഫാ. ആന്റണി മുക്കാട്ടുകരക്കാരന്, ഫാ. ജെയ്സന് കരിപ്പായി എന്നിവരാണ് ബിഷപ് മാര് പോളി കണ്ണൂക്കാടനെ സന്ദര്ശിച്ചത്. സിനഡ് തീരുമാനിച്ചതും റോം അംഗീകരിച്ചതുമായ പരിഷ്കരിച്ച കുര്ബാന പുസ്തകം സ്വീകരിക്കുന്നുവെന്നു വൈദികര് വ്യക്തമാക്കി. ജനാഭിമുഖ കുര്ബാനയ്ക്കു വിരുദ്ധമായ തീരുമാനം അടിച്ചേല്പ്പിക്കരുതെന്നു സിനഡില് പറയണമെന്നു രൂപതാധ്യക്ഷന് മാര് പോളി കണ്ണൂക്കാടനോടു പറഞ്ഞിരുന്നു. വത്തിക്കാനെയും അപ്പസ്തോലിക് നൂണ്ഷ്യോയെയും മേജര് ആര്ച്ച് ബിഷപ്പിനെയും സിനഡിലെ എല്ലാ പിതാക്കാന്മാരെയും ഇക്കാര്യം രേഖാമൂലം അറിയിച്ചിരുന്നു. എന്നാല്, മേജര് ആര്ച്ച് ബിഷപ്പും സിനഡും ഇരിങ്ങാലക്കുട രൂപതയെയും മെത്രാനെയും വൈദിക കൂട്ടായ്മയെയും സമര്പ്പിതരെയും വിശ്വാസികളെയും അവഗണിക്കുകയും അവഹേളിക്കുകയുമാണ് ചെയ്തത്. സിനഡിന്റെ തീരുമാനത്തെത്തുടര്ന്നു പള്ളികളില് വായിക്കാന് നല്കിയിരിക്കുന്ന മേജര് ആര്ച്ച് ബിഷപ്പിന്റെ ഇടയലേഖനത്തില് വസ്തുതാപരമായ പിഴവുകള് ഉള്ളതിനാലും വിശ്വാസത്തെ ബാധിക്കുന്ന വിഷയങ്ങള് ഉള്പ്പെട്ടിരിക്കുന്നതിനാലും സാമൂഹിക സംഘര്ഷത്തിന് കാരണമാകുന്നതിനാലും കാനന് 999 നല്കുന്ന അവകാശം ഉപയോഗിച്ച് മേജര് ആര്ച്ച്ബിഷപ്പിന്റെ പുനഃപരിശോധനയ്ക്ക് രേഖാമൂലം പരാതി നല്കുന്നതിനും അവശ്യമെങ്കില് സിനഡിന്റെ സുപ്പീരീയര് ട്രിബ്യൂണലിലേക്കും വത്തിക്കാനിലേക്കും അപ്പീല് പോകുന്നതിനും തീരുമാനിച്ചതായും വൈദികര് പറഞ്ഞു.